PTT ปี 64 โกยกำไร 1.08 แสนลบ. โตกว่าคาด! หลังรายได้ขาย-อีบิทด้าพุ่ง แจกปันผล 0.80 บ.
PTT ปี 64 โกยกำไร 1.08 แสนลบ. โตกว่าคาด! หลังรายได้-อีบิทด้าพุ่ง และทุกกลุ่มธุรกิจหนุน พร้อมแจกปันผล 0.80 บ. XD 3 มี.ค. กำหนดจ่าย 29 เม.ย. 65
17 ก.พ. 2565

บริษัท ปตท. จำกัด (มหาชน) หรือ PTT รายงานผลการดำเนินงานงวดปี 2564 สิ้นสุดวันที่ 31 ธ.ค.2564 ดังนี้

โดยในปี 2564 บริษัทฯ และบริษัทย่อยมีรายได้จากการขายจำนวน 2,258,818 ล้านบาท เพิ่มขึ้นจำนวน 643,153 ล้านบาท หรือร้อยละ 39.8 จากปี 2563 ที่จำนวน 1,615,665 ล้านบาท จากทุกกลุ่มธุรกิจโดยหลักจากธุรกิจการค้าระหว่างประเทศ ธุรกิจปิโตรเคมีและการกลั่น และธุรกิจน้ำมันจากราคาขายเฉลี่ยที่เพิ่มขึ้นตามกิจกรรมทางเศรษฐกิจ ที่ฟื้นตัวจากปีก่อน
นอกจากนี้บริษัทฯ และบริษัทย่อยมี EBITDA จำนวน 427,956 ล้านบาท เพิ่มขึ้นจำนวน 202,284 ล้านบาท หรือร้อยละ 89.60 จาก ปี 2563 ที่ จำนวน 225,672 ล้านบาท โดยหลักจากกลุ่มธุรกิจปิโตรเคมีและการกลั่นที่เพิ่มขึ้นอย่างมากจาก Accounting GRM ที่ปรับเพิ่มขึ้น อีกทั้งมีกำไรสต๊อกน้ำมันของกลุ่ม ปตท. ประมาณ 46,000 ล้านบาท ตามราคาน้ำมันดิบที่ปรับเพิ่มขึ้น
ส่วนของผลการดำเนินงานของธุรกิจสำรวจและผลิตปิโตรเลียมปรับเพิ่มขึ้นเช่นกันโดยหลกัจากปริมาณขายและราคาขายเฉลี่ยที่เพิ่มขึ้น นอกจากนี้กลุ่มธุรกิจก๊าซธรรมชาติมีผลการดำเนินงานเพิ่มขึ้น โดยหลักมาจากธุรกิจโรงแยกก๊าซฯ และธุรกิจจัดหาและจัดจำหน่ายก๊าซฯ ตามราคาขายเฉลี่ยและปริมาณขายเฉลี่ยที่สูงขึ้น รวมถึงธุรกิจการค้าระหว่างประเทศมีผลการดำเนินงานที่เพิ่มขึ้นจากส่วนต่างราคาซื้อ-ขายผลิตภัณฑ์น้ำมันดิบและคอนเดนเสทในประเทศที่เพิ่มขึ้น ประกอบ กับปริมาณขายที่เพิ่มขึ้น
ทั้งนี้บริษัทฯ และบริษัทย่อย ในปี 2564 มีกำไรสุทธิจำนวน 108,363 ล้านบาท เพิ่มขึ้น จำนวน 70,597 ล้านบาท หรือมากกว่าร้อยละ 100.00 จากในปี 2563 ที่จำนวน 37,766 ล้านบาท ตาม EBITDA ที่เพิ่มขึ้น
นอกจากนั้นบริษัทฯ ประกาศจ่ายปันผลจากกำไรสะสม เป็นเงินสดในอัตรา 0.80 บาท กำหนดขึ้นเครื่องหมาย XD วันที่ 3 มี.ค.2565 กำหนดจ่ายเงินปันผลในวันที่ 29 เม.ย.2565
อย่างไรก็ดีบริษัทหลักทรัพย์ เคจีไอ (ประเทศไทย) ระบุว่า แนวโน้มผลการดำเนินงานของ PTT คาดว่าจะมีรายได้รวมอยู่ที่ 2,205,448 ล้านบาท และมีกำไรสุทธิ 105,923 ล้านบาท เพิ่มขึ้นเมื่อเทียบกับปี 2563